KOMISSION ASETUS (EY) N:o 940/2007,

annettu 7 päivänä elokuuta 2007,

erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmää koskevien vähäisten muutosten hyväksymisestä (Noix du Périgord (SAN))

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20 päivänä maaliskuuta 2006 annetun neuvoston asetuksen (EY) N:o 510/2006 (1) ja erityisesti sen 9 artiklan 2 kohdan,

sekä katsoo seuraavaa:

Komissio on asetuksen (EY) N:o 510/2006 9 artiklan 1 kohdan ensimmäisen alakohdan mukaisesti ja kyseisen asetuksen 17 artiklan 2 kohdan nojalla tarkastellut Ranskan pyyntöä muuttaa komission asetuksella (EY) N:o 1486/2004 (2) rekisteröidyn suojatun alkuperänimityksen ”Noix du Périgord” eritelmää.

Komissio on tarkastellut kyseistä muutosta ja pitää sitä perusteltuna. Koska kyseessä on asetuksen (EY) N:o 510/2006 9 artiklan merkityksessä vähäinen muutos, komissio voi hyväksyä sen soveltamatta mainitun asetuksen 5, 6 ja 7 artiklassa säädettyä menettelyä,

ON ANTANUT TÄMÄN ASETUKSEN:

1 artikla

Muutetaan alkuperänimityksen ”Noix du Périgord” eritelmä tämän asetuksen liitteen I mukaisesti.

2 artikla

Tiivistelmälomake, joka sisältää eritelmän tärkeimmät kohdat, on tämän asetuksen liitteessä II.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

(1) EUVL L 93, 31.3.2006, s. 12. Asetus sellaisena kuin se on muutettuna asetuksella (EY) N:o 1791/2006 (EUVL L 363, 20.12.2006, s. 1).

(2) EUVL L 273, 21.8.2004, s. 9.

LIITE II

TIIVISTELMÄ

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu neuvoston asetus (EY) N:o 510/2006

”NOIX DU PÉRIGORD”

EY (N:o) FR/PDO/105/0248/29.03.2006

SAN (X) SMM ( )

Tässä yhteenvedossa esitetään tuote-eritelmän pääkohdat tiedotustarkoituksessa.

1.

Jäsenvaltion toimivaltainen viranomainen

Nimi : Institut national des appellations d'origine Osoite : 51 rue d'Anjou, F-75008 Paris Puhelin : (33) 153 89 80 00 Faksi : (33) 142 25 57 97 Sähköposti : info@inao.gouv.fr

2.

Ryhmittymä

Nimi : Syndicat de défense de la noix et du cerneau de noix du Périgord Osoite : Station de Creysse, BP 18, F-46600 Martel Puhelin : (33) 565 32 22 22 Faksi : (33) 565 37 07 42 Sähköposti : contact@noixduperigord.com Kokoonpano : Tuottaja/jalostaja ( X ) Muut ( )

3.

Tuotelaji

Luokka 1.6 – Hedelmät, vihannekset ja viljat sellaisenaan tai jalostettuina

4.

Eritelmä

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi Noix du Périgord

4.2 Kuvaus Seuraavat tuotteet voivat saada alkuperänimityksen ”Noix du Périgord”: tuoreet tai uuden sadon saksanpähkinät, kuivat saksanpähkinät, saksanpähkinänsydämet.

Tuoreiden tai uuden sadon saksanpähkinöiden ja kuivien saksanpähkinöiden halkaisijan on oltava vähintään 28 mm.

Tuoreet tai uuden sadon saksanpähkinät ovat kuorellisena myyty tuoretuote, joka on kulutettava nopeasti sadonkorjuun jälkeen. Hedelmän kuori rikotaan ja poistetaan ennen kuin hedelmä syödään. Nämä pähkinät korjataan sellaisessa vaiheessa, että pähkinän sydän on kiinteä ja helposti esille kuorittavissa. Pakkausvaiheessa pähkinän kosteuspitoisuuden on oltava vähintään 30 prosenttia. Tuotannossa käytettävät kaksi pähkinälajiketta ovat Marbot ja Franquette.

Kuivat pähkinät on kuivattu sadonkorjuun jälkeen hellävaroin, ja niiden sisäisen kosteuspitoisuuden on oltava alle 12 prosenttia pakkaushetkellä. Hedelmä tarvitsee vain rikkoa sen syömiseksi, sillä sen kitkeryys on vähentynyt. Kuivien pähkinöiden tuotannossa käytettävät lajikkeet ovat Marbot, Franquette ja Corne.

Pähkinänsydänten on oltava kooltaan yli 8 mm. Pienet kirkkaanväriset sydämet ovat haluttuja. Selkeästi kirkkaanväristen sydänten osalta hyväksytään kaikki muodot (kokonaiset tai sydämenosat). Jos sydämet ovat hieman tummempia, kirkkaan ruskeita ja/tai sitruunanvärisiä, ainoastaan sydämenpuolikkaat hyväksytään. Ainoastaan viisi prosenttia tätä tummemmista sydämistä hyväksytään. Pähkinänsydänten kosteusprosentti saa olla pakkaushetkellä enintään viisi. Tuotannossa käytettävät pähkinälajikkeet ovat Corne, Franquette ja Grandjean.

4.3 Maantieteellinen alue Périgordin saksanpähkinän maantieteellinen tuotantoalue koostuu 612 kunnasta Aveyronin, Charenten, Corrèzen, Dordognen, Lot'n ja Lot-et-Garonnen departementeissa.

Saksanpähkinät on tuotettava, kuorittava ja pakattava kyseisellä maantieteellisellä alueella.

Kyseinen maantieteellinen alue määräytyy kahden seuraavan pääasiallisen perusteen mukaisesti:

saksanpähkinän tuotanto- ja jalostuskäytännöt: valittujen kuntien alueella on pähkinätarhoja ja/tai yksittäisiä saksanpähkinäpuita ja/tai niillä harjoitetaan pähkinöiden kuorintaa,

geologiset, maaperää koskevat ja ilmastolliset perusteet, joilla löydetään laadukkaiden pähkinöiden tuotantoon soveltuvat alueet. Näiden perusteiden mukaisesti pähkinäpuille on määritelty viljelyalue, jonka ulkopuolella ei ole mahdollista istuttaa kyseisen alkuperänimityksen tuotantoon tarkoitettuja pähkinäpuita.

4.4 Alkuperätodisteet

Historiallinen tausta

Dordognessa on ollut pähkinäpuita jo 8 000 vuoden ajan ennen ajanlaskun alkua, mistä todisteena on puun ja pähkinänkuorien fossiileita. Ensimmäiset kirjalliset todisteet Périgordin pähkinäpuista ovat peräisin 1200-luvulta, kun talonpojat maksoivat vuokraa Dalonin sistersiläisluostarille. Sodat ja hyvin kylmät talvet tuhosivat 1700-luvulla pähkinäistutuksia, ja muut öljyt (rapsi, maapähkinä, unikko) nousivat kilpailemaan pähkinäöljyn kanssa. Pähkinöitä viljeltiin kuitenkin kuorellisten pähkinöiden ja ennen kaikkea pähkinänsydänten tuottamiseksi. Vuonna 1924 pidettiin Périgueux'ssa ensimmäinen saksanpähkinöiden ja saksanpähkinänsydänten kansallinen kongressi, jossa keskusteltiin teknisistä kysymyksistä. Tuohon aikaan Sarlat oli hyvin tunnettu pähkinöiden kuorinnasta käsin, joka työllisti paljon naisia. Halla teki vuonna 1956 laajamittaista tuhoa useilla pähkinätarhoilla, ja tuotanto putosi 10 000 tonnista 6 500 tonniin. Tämä lasku näkyi vielä 1980-luvullakin. Viime vuosina Dordognessa on kuitenkin istutettu 25 000 hehtaaria, minkä ansiosta on päästy takaisin alkuperäisiin viljelyaloihin ja tuotanto on käynnistynyt kunnolla uudelleen.

Jäljitettävyys

Tuotteita valvotaan, sillä Périgordin kuivia pähkinöitä, tuoreita pähkinöitä ja pähkinänsydämiä valvotaan istutuksesta lopputuotteeseen.

Pähkinät korjataan yksinomaan pähkinätarhoilta tai yksittäisistä pähkinäpuista, jotka ovat INAO:n (Institut National des Appellations d'Origine) ja riippumattomien asiantuntijoiden määrityksen mukaan pähkinäpuiden istutusvyöhykkeellä. Näiden pähkinätarhojen on noudatettava lohkojen istutusperusteita ja tuotantoedellytyksiä. INAO on rekisteröinyt kaikki hyväksytyt pähkinätarhat.

Lisäksi kaikkien Périgordin saksanpähkinän tuotantoon, kuorintaan, varastointiin tai pakkaukseen osallistuvien toimijoiden on täytettävä vaatimusten noudattamista koskeva ilmoitus, jonka INAO rekisteröi, ja niillä on velvoite pitää rekisteriä, josta käy esille Périgordin saksanpähkinöiden osto- ja myyntitapahtumat. Niiden on myös tehtävä vuosittain varastoilmoitus. Tuotantoa seurataan myös INAO:lle jätettävien ilmoitusten avulla, jotka koskevat sadonkorjuuta, pähkinänsydänten tuotantoa ja kaupanpitoa. Lisäksi kaikkien erien, jotka voivat käyttää alkuperänimitystä, mukana on oltava luovutusasiakirja.

Analyyttiset ja aistinvaraiset kokeet tehdään pakatuista eristä otetuista näytteistä. INAO:n hyväksymä Périgordin saksanpähkinöille ominainen merkintä laitetaan kaikkiin pakkauksiin, joissa myydään Périgordin pähkinöitä.

Kuorellisten pähkinöiden ja pähkinänsydänten lähettäminen irtotavarana maantieteellisen alueen ulkopuolelle on kiellettyä. Kuten viinikin, saksanpähkinät ovat paljoustavaraa, eli samaan pakkaukseen voidaan sekoittaa eri alkuperää olevia saksanpähkinöitä sekä eri lajikkeita. Toisin kuin muualla Ranskassa, jossa kuorellisia saksanpähkinöitä myydään sekoituksena, Périgordissa perinteenä on aina ollut myydä saksanpähkinät lajikkeittain, jotta voidaan säilyttää tiettyjen parempilaatuisten lajikkeiden arvo. Ainoana poikkeuksena tähän on perinteinen sekoitus ”corne-marbot”, jonka avulla voidaan helpommin myydä Corne-lajiketta. Lajike on maultaan hyvä, mutta pähkinät ovat vaikeita rikkoa, joten ne eivät aina houkuttele kuluttajia. Tämä perinne (pähkinöiden myyminen lajikkeittain) on syynä vaatimukseen siitä, että pähkinät pakataan tuotantoalueella, mikä on tavanomainen käytäntö Périgordissa. Lisäksi erien aistinvaraisissa testeissä näytteiden lajikepuhtaus on yksi visuaalisissa testeissä käytettävistä arviointikriteereistä (tuoreet ja kuivat pähkinät). Erille, joissa on liian paljon muita lajikkeita, ei myönnetä lupaa käyttää nimitystä. Pähkinänsydänten osalta lajiketta on vaikea määrittää visuaalisesti, mutta se on mahdollista maun perusteella.

Pakkaamalla saksanpähkinät tuotantoalueella varmistetaan lisäksi tuotteiden laatu:

Tuoreet saksanpähkinät sisältävät vähintään 30 prosenttia vettä, ja niillä on taipumusta kuivumiseen. Pähkinöiden laadun varmistamiseksi niitä on säilytettävä 1–5 celsiusasteen lämpötilassa, jossa suhteellinen kosteus on 80–95 prosenttia, eli kylmävarastossa. Pähkinät on pakattava ei-ilmatiiviisiin pakkauksiin mahdollisimman lähellä kaupan pitämisen vaihetta eli näin ollen tuotantoalueella, jotta voidaan varmistaa pähkinöiden laatu pitämällä niitä erityisissä säilytysolosuhteissa, jotka pidetään tasaisena sadosta lähtien. Lisäksi tällä tuotteella on rajoitettu myyntiaika (niitä ei saa toimittaa satovuoden 15. lokakuuta jälkeen) eikä niitä missään tapauksessa saa muuttaa kuiviksi pähkinöiksi. Pakkauksesta on käytävä ilmi, että tuoreet pähkinät on säilytettävä jääkaapin vihanneslokerossa.

Edellä kuvatut tekniset näkökohdat koskevat myös kuivia saksanpähkinöitä. Tuotteet on pakattava tuotantoalueen sisäpuolella, ei niinkään niiden vesipitoisuuden kuin rasvapitoisuuden (rasvahappojen) vuoksi. Huonot säilytysolosuhteet voivat aiheuttaa härskiintymistä. Myös kuiville saksanpähkinöille on asetettu lämpötilaa (2–8 celsiusastetta) ja kosteutta (60–75 %) koskevat normit, joita tosin sovelletaan 1. maaliskuuta alkaen. Tuotteella on myöskin rajoitettu myyntiaika satovuotta seuraavan vuoden 31. joulukuuta saakka.

4.5 Valmistusmenetelmä Périgordin saksanpähkinöiden tuotannossa käytetään vain neljää lajiketta. Tuoreiden pähkinöiden tuotannossa on käytettävä lajikkeita Marbot ja Franquette. Kuivien pähkinöiden tuotannossa on käytettävä lajikkeita Marbot, Franquette ja Corne. Pähkinänsydänten tuotannossa on käytettävä lajikkeita Franquette, Corne ja Grandjean. Kullakin pähkinätarhalla saa kuitenkin istuttaa hehtaarille enintään 8 pölyttäjälajikkeiden puuta.

Pähkinöiden alkuperätarhojen on oltava tiedossa.

Jokaisella puulla on oltava käytössään vähintään 80 m2 viidennestätoista istutuksen jälkeisestä vuodesta lähtien eli hehtaarilla voi olla enintään 125 puuta. Pähkinäpuiden välillä on oltava vähintään 7 metriä. Muiden lajien viljely puiden välissä sallitaan viidenteen istutuksen jälkeiseen vuoteen saakka, kunhan kasvit ovat vähintään kahden metrin päässä puiden rungoista.

Keinokastelu sallitaan pähkinäpuun kasvukaudella eli 10. päivään syyskuuta saakka. Lehvästön sadettaminen on kiellettyä samoin kuin kasvunsäätelijöiden ja kypsymisenedistäjien käyttö. Pähkinätarhan keskituotanto on rajattu neljään tonniin hehtaarilta.

Kuivien saksanpähkinöiden sekä tuoreiden ja uuden sadon saksanpähkinöiden halkaisija on vähintään 28 mm. Kuorellisia pähkinöitä ei saa liottaa. Kuorellisten pähkinöiden käsittely hypokloriittiliuoksella on kiellettyä. Poikkeuksena ovat nykyiset laitokset 31. päivään joulukuuta 2006 saakka.

Tuoreet ja uuden sadon saksanpähkinät kerätään, kun sydän on kiinteä ja pähkinä helposti kuorittavissa. Pakkausvaiheessa tuoreiden ja uuden sadon pähkinöiden kosteuspitoisuuden on oltava vähintään 30 prosenttia.

Kuivat pähkinät on kuivatettava luontaisesti ritilöillä tai puhaltamalla kuumaa ja kuivaa ilmaa. Viimeksi mainitussa tapauksessa kuivattavien pähkinöiden läpi puhallettava ilma ei saa olla yli 30 °C:ta.

Pähkinänsydänten on oltava peräisin pähkinöistä, joiden alkuperätarhat ovat tiedossa. Pähkinät rikotaan käsin tai koneella. Kuorinta (kuorenpalasten ja sydänten erottaminen) tehdään käsin. Pähkinöiden kuorinnan yhteydessä ja ennen kaikkea ennen pakkausta pähkinöitä ja pähkinänsydämiä ei saa säilyttää tai kuljettaa pahvilaatikoissa.

Kaupallisten toimijoiden sekä ennen pakkausta on noudatettava kutakin tuotetta koskevia tiettyjä varastointiedellytyksiä (kosteus, lämpötila) laadun säilyttämiseksi. Pakkaamisen yhteydessä noudatetaan tiukempia edellytyksiä siitä, millaisia poikkeamia kuoren virheiden ja pähkinän syötävien osien osalta sallitaan, kuin mitä muutetussa asetuksessa (EY) N:o 175/2001 säädetään kaupan pitämisen vaatimuksista. Tuoreita ja uuden sadon pähkinöitä ei saa säilyttää ilmatiiviissä pakkauksissa.

Tuoreet ja uuden sadon pähkinät saa pakata enintään 10 kg:n pakkauksiin (1). Kuivat pähkinät saa pakata enintään 25 kg:n pakkauksiin. Pähkinänsydämet saa pakata enintään 15 kg:n pakkauksiin. Ennen pakkausta tuoreita ja uuden sadon pähkinöitä, kuivia pähkinöitä ja pähkinänsydämiä saa myydä enintään 450 kg:n häkkilavoissa ainoastaan tuotantoalueen sisäpuolella.

Jotta kaikki hedelmän ominaisuudet säilyisivät, tuoreita ja uuden sadon pähkinöitä ei saa enää pitää kaupan 15. päivän lokakuuta jälkeen sadonkorjuuvuonna. Kuivia pähkinöitä ja pähkinänsydämiä ei saa enää pitää kaupan 31. päivän joulukuuta jälkeen sadonkorjuuta seuraavana vuonna.

4.6 Yhteys maantieteelliseen alueeseen Périgordin saksanpähkinät ovat peräisin saksanpähkinöiden ja pähkinänsydänten perinteiseltä tuotantoalueelta. Tuottajien paikallisiin oloihin sopeutunut taitotieto on auttanut osaltaan laadultaan erinomaisen tuotteen syntymiseen.

Pähkinäpuiden viljelyalue sijaitsee pääosin Keskiylängön Piémontissa, jolle on tyypillistä kuumat kesät ja runsaat sateet. Runsaat sateet ovat synnyttäneet maanalaisen vesivaraston, joka on tarpeen pähkinänviljelyssä. Tämä erityinen ilmastollinen piirre suosii kukintaa ja laadukkaiden pähkinänsydänten kehittymistä. Tämän vuoksi pähkinäpuita on jo varhaisista ajoista lähtien istutettu tälle alueelle.

Périgordin saksanpähkinöiden kiistaton maine on muodostunut vuosisatojen kuluessa ja perustuu tuotteen laatuun. Gastronomit ovat arvostaneet pähkinöitä Ranskassa ja muualla Euroopassa sekä Amerikassa 1800-luvulta lähtien.

Tuotantovyöhykkeellä tuottajat ovat aina osanneet valita pähkinäntuotannolle parhaiten sopivat viljelyalat. Näin on pystytty määrittelemään geologiset, maaperää koskevat ja mikroilmastolliset perusteet, joilla löydetään Périgordin saksanpähkinöille sopivimmat viljelylohkot.

Périgordin saksanpähkinöiden tuotannossa saa käyttää ainoastaan perinteisiä paikallisia lajikkeita, jotka ovat sopeutuneet alueen maaperään ja ilmastoon. Näitä lajikkeita ovat Marbot, Corne, Grandjean, joita viljellään yksinomaan kyseisellä alueella, sekä Franquette, joka on alueelle sopeutettu.

Koska tuotannossa käytetään kestäviä lajikkeita ja halutaan taata laatu, tuotantomenetelmät ovat laajaperäisiä. Niiden määrittelyn avulla halutaan säilyttää alueen ominaispiirteet ja hyödyntää sen rikkauksia (alhainen puutiheys, kastelun rajoittaminen, puiden kohtuullinen koko, sadot eivät liian suuret) sekä säilyttää tuotteen ominaispiirteet.

Kuorinta tehdään yhä käsin. Kuorinta perustuu alueen omaan perinteiseen taitotietoon, ja sillä halutaan taata pähkinänsydänten eheys (80 % sydämistä on kokonaisia). Sillä mahdollistetaan parhaiden pähkinöiden valinta ja tuetaan perinteisen toiminnan säilymistä.

4.7 Valvontaelin

Nimi : I.N.A.O. Osoite : 51 rue d'Anjou, F-75008 Paris Puhelin : (33) 153 89 80 00 Faksi : (33) 142 25 57 97 Sähköposti : info@inao.gouv.fr

Nimi : D.G.C.C.R.F. Osoite : 59 boulevard V. Auriol, F–75703 Paris Cedex 13 Puhelin : (33) 144 97 29 60 Faksi : (33) 144 97 30 37 Sähköposti : C3@dgccrf.finances.gouv.fr

4.8 Merkinnät Tuoreiden ja uuden sadon pähkinöiden, kuivien pähkinöiden ja pähkinänsydänten, joista voidaan käyttää tarkistettua alkuperänimitystä ”Noix du Périgord”, yksittäispakkausten pakkausmerkinnässä on oltava samassa kentässä pakkauksen etupuolella INAO:n hyväksymä ja hyväksytyn laitoksen osoittama merkki, alkuperänimitys ”Noix du Périgord” merkittynä vähintään yhtä suurilla kirjainmerkeillä kuin pakkausmerkinnän suurimmat merkit, maininta ”Appellation d'Origine Contrôlée” tai ”A.O.C.” heti alkuperänimityksen alapuolella ilman välimainintoja kirjainmerkeillä, jotka ovat vähintään 2/3 pakkauksen etupuolella olevista suurimmista merkeistä, ja tarvittaessa maininta ”cerneaux de noix” (pähkinänsydämiä).

Pähkinänsydänten pakkausmerkintään lisätään pakollisena sadonkorjuuvuosi. Tämä merkintä voidaan tehdä johonkin toiseen kenttään. Kuivien pähkinöiden pakkausmerkintään lisätään pakollisena lajikkeiden nimet, jos kyseessä on lajikkeiden Corne ja Marbot sekoitus. Tähän merkintä voidaan tehdä johonkin toiseen kenttään.

(1) Pyydetty muutos.